ЦIыхубэ уэрэдхэр зыгъэзащIэхэм я фестиваль-зэпеуэм фрагъэблагъэ
Къэбэрдей-Балъкъэрым зэуэ щекIуэкIынущ цIыхубэ уэрэдхэм я фестиваль-зэпеуэу тIу. Адыгэ уэрэдыжьхэр зэхуэзыхьэсыжу хэIущIыIу зыщIа, IуэрыIуатэдж КъардэнгъущI Зырамыку и фэеплъу щэкIуэгъуэм и 8-м щыIэнущ адыгэ (шэрджэс) цIыхубэ уэрэдхэр зыгъэзащIэхэм я фестиваль-зэпеуэ. Балъкъэр цIыхубэ уэрэдхэр фIыуэ зылъагъухэр щэкIуэгъуэм и 9-м фрагъэблагъэ КъБР-м и цIыхубэ артист, уэрэджыIакIуэ Iэзэ Отаров Омар и фэеплъу къызэрагъэпэща фестиваль-зэпеуэм.
КъардэнгъущI Зырамыку Отаров Омар
КъБР-м ЩэнхабзэмкIэ и министерствэм УФ-м ЩэнхабзэмкIэ и министерствэр и дэIэпыкъуэгъуу къызэригъэпэща фестиваль-зэпеуэхэм хэтынущ районым щекIуэкIа къыхэхыныгъэхэм щытекIуахэмрэ пшыхьхэм ирагъэблэгъахэмрэ. Апхуэдэу фестивалым и хьэщIэнущ ХьэхъупащIэ Амырхъан, Газаев Алим, Мэремыкъуэ Хъусен, Теппеев Алим, Гуазэ Тимур, Гергокаевэ Хьэлимэт, «Иман» гупыр, ГъуазджэхэмкIэ Кавказ Ищхъэрэ институтым и хорыр. Налшык и Къэрал киноконцерт гъэлъэгъуапIэм щэкIуэгъуэм и 8-мрэ и 9-мрэ сыхьэт 18-рэ дакъикъэ 30-м щIидзэу пшыхьхэр щекIуэкIынущ.
КъБР-м ЩэнхабзэмкIэ и министерствэм и пресс IуэхущIапIэ.
